Leggjast gegn styttri starfstíma leikskóla Borgarfulltrúar Sjálfstæðisflokk segja að fyrirætlanir meirihlutans um styttri starfstíma leikskóla feli í sér þjónustuskerðingu fyrir margar fjölskyldur í borginni . Myndin hér er af leikskólanum Hólaborg í Breiðholti og er úr safni . mbl.is / Kristinn Magnússon Fulltrúar Sjálfstæðisflokks í skóla - og frístundaráði Reykjavíkurborgar greiddu atkvæði gegn styttingu starfstíma leikskóla borgarinnar á fundi ráðsins í dag og segja þeir að um þjónustuskerðingu fyrir margar fjölskyldur í borginni sé að ræða . Tillagan var samþykkt af meirihluta ráðsins og gengur nú áfram til borgarráðs . Verði tillagan samþykkt þar loka allir leikskólar borgarinnar dyrum sínum kl. 16:30 frá og með 1. apríl , en í dag eru þeir opnir til kl. 17 . Þessu eru sjálfstæðismenn í skóla - og frístundaráði ósammála , en þar sitja Marta Guðjónsdóttir , Valgerður Sigurðardóttir og Egill Þór Jónsson fyrir hönd flokksins . Leggja til að leikskólar fái að ráða starfstíma sínum „ Breyttur samningur um leikskólaþjónustu mun hafa í för með sér skerta þjónustu fyrir fjölmargar fjölskyldur í borginni . Ljóst er að flestir foreldrar ráða ekki vinnutíma sínum eða hafa sveigjanlegan vinnutíma . Þá hefur auk þess ferðatími fólks til og frá vinnu aukist umtalsvert undanfarin ár þannig að erfitt getur reynst fyrir marga foreldra að ná að sækja börn sín fyrir kl. 16:30 , “ segir í bókun sjálfstæðismanna , sem lögðu í staðinn til að þörfum þessara foreldra verði mætt með sveigjanlegum opnunartíma leikskólanna og að leikskólarnir sjálfir fái að skipuleggja lengd leikskóladagsins miðað við þarfir barnanna og fjölskyldna þeirra . „ Slík ráðstöfun myndi auka sjálfstæði leikskólanna enn frekar og opna á sveigjanlegri vinnudag starfsfólks leikskólanna , “ segir í bókun sjálfstæðismanna . Tillögu fulltrúanna um þetta var frestað til næsta fundar skóla - og frístundaráðs .